google/wiki40b huggingface dataset:
Omsktid

Historie

Fram til 1991 var Omsktid den ene av to tidssoner som ble brukt i sovjetisk Sentral-Asia. I tillegg til Omsk oblast i den Russiske SFSR, omfattet den de østligste to tredjedelene av Kasakhiske SSR, hele Kirgisiske og Tadsjikiske SSR, og den østlige delen av Usbekiske SSR. Området omfattet byen Omsk og republikkhovedstedene Alma-Ata, Frunze (Bisjkek), Dusjanbe og Tasjkent.
I to år etter Sovjetunionens kollaps var Omsk oblast den eneste regionen i Russland som brukte denne tidssonen. De nylig uavhengige sentralasiatiske statene sluttet å bruke sommertid, mens Usbekistan og Tadsjikistan i tillegg «flyttet vestover» ved å skru klokkene en time tilbake.
I løpet av 1990- og 2000-tallet opplevde Russland en landsomfattende bølge av tidsendringer i retning mot Moskva. Innen 2006 hadde alle unntatt en av vest-Sibirs føderasjonssubjekter i Moskva+4 flyttet til Moskva+3 og Omsktid: Novosibirsk oblast i 1993, Altaj kraj i 1994, Tomsk oblast i 2002, og endelig republikken Altaj (dato ukjent). Kemerovo oblast er den eneste regionen i området som fremdeles bruker Moskva+4, dvs. Krasnojarsktid, som før 1993 ble kalt Novosibirsktid.
Selv om tidssonene Omsktid og Novosibirsktid for tiden er identiske, så er begge navnene fremdeles i bruk, med betydning som varierer alt etter sammenhengen, noe som av og til er forvirrende og endog selvmotsigende. Uttrykket «Omsktid» blir brukt mest i Omsk eller når den tradisjonelle tidssonen Moskva+3 skal vektlegges, som i «Tomsk fulgte Novosibirsk over til Omsktid». I resten av vest-Sibir blir uttrykket «Novosibirsktid» mest brukt, i kraft av deres felles fortid i Moskva+4. Utdatert og feilaktig informasjon florerer fremdeles, med resultater som nyttårssendinger sendt en time for tidlig på nasjonale TV-kanaler i Barnaul og Tomsk.
Kingdom Come: Deliverance

Handling:

Hovedkarakteren i spillet er den fiktive personen Henry, som etter å lidd et tragisk tap blir tatt innunder vingene til sin lokale Lord, Sir Radzig Kobyla. Herfra og ut må Henry følge oppdragene han får i tillegg til å gå egne veier.

Utvikling:

Leder av prosjektet er Daniel Vávra, som etter mislykkede forsøk på å finne sponsorer til utvikling av spillet benyttet Kickstarter for å oppnå såkalt folkefinansiering. Det viste seg å bli en suksess, da folk donerte nok penger til at man for alvor kunne starte utviklingen.
Eikerapen Roots Festival

Eikerapen Roots Festival er en musikkfestival på Eikerapen i Åseral. Festivalen ble arrangert første gang i 2004 og hadde rundt 6000 besøkende i 2007. Festivalen foregår på 6 scener over 5 dager, fra onsdag til og med søndag den første uka i august.  I tillegg til musikk har festivalen AmVar-utstilling, drive-in-kino, barneroots med musikalsk underholdning for barn og egen festivalcamp. 
Artister som har spilt på festivalen er blant andre Steinar Albrigtsen, Hellbillies, Thom Hell, William Hut, Knut Reiersrud og Vestlandsfanden.
Teispes

Utseende

En stor (40-50 millimeter), avlang, rødbrun trebukk. Hannens kjever er noe forstørrede, antennene er tynne og omtrent halvparten så lange som kroppen. Pronotum er trapesformet hos begge kjønn, men bredest foran hos hannen og bredest bak hos hunnen, med piggete ytterkant. Dekkvingene er en anelse hvelvede (nesten parallellsidige) med nær rettvinklede "skuldre", uten påfallende lengderibber.

Utbredelse

Arten er utbredt i det nordlige Australia og på Timor.
Gallorommatidae

Utseende

Knøttsmå (ca. 0,5 mm), spinkle snyltevepser. De kan minne om små maur og har liksom disse en to-leddet "stilk" (petiolus) mellom propodeum (første bakkroppsledd, som er sammenvokst med thorax) og gaster (resten av bakkroppen). Antennene er forholdsvis lange og kraftige, tykkere mot spissen. Forvingen er omtrent kølleformet, uten årenett med kledt med nokså kraftige microtrichia (fine hår) på overflaten, langs ytterkanten med lange hårfrynser. Beina er slanke, de mangler sporer på leggene (tibiae) av mellom- og bakbeina, dette er en synapomorfi for Mymarommatoidea. Bakkroppen er høyt hvelvet, nokså liten, forkanten er avflatet. Hunnens eggleggingsrør er omtrent så langt som bakkroppen.

Levevis

Ingenting er kjent med sikkerhet om biologien til denne gruppen, men man antar at de kan ha vært egg-parasitter. Gruppen er bare kjent fra kritt-tiden og kan dermed ha vært utdødd i minst 65 millioner år.
Vertical Launching System

Vertical Launching System (VLS) er et missil-avfyringssystem som blir brukt ombord på ubåter og overflateskip i flere mariner rundt om i verden. Systemet er utviklet fra avfyringssystemene for ballistiske missiler ombord på ubåter (SSBN). Flere av systemene kan brukes med en rekke forskjellige missiler. Det amerikanske Mk 41 VLS, som er montert i de norske fregattene i Fridtjof Nansen-klassen, kan brukes med blant annet RIM-162 ESSM Evolved Sea Sparrow Missil, RIM-66 Standard, RIM-161 Standard missile 3 og Tomahawk kryssermissil.
Noen systemer, som Mk 41 VLS og Mk 57 VLS, er «hot launch»-systemer. Det vil si at motoren på missilet blir startet mens det står i utskytningsrøret. «Cold launch»-systemer fungerer slik at missilet blir skutt ut av røret før motoren starter.
The Sydney Morning Herald

The Sydney Morning Herald (SMH) er en dagsavis i fullformat som utgis av Fairfax Media i Sydney i Australia. Søndagsutgaven, The Sun-Herald, publiseres i tabloid. Avisen ble grunnlagt i 1831 under navnet Sydney Herald og er Australias eldste avis i kontinuerlig utgivelse.
Hardkokt (litteratur)

Roman noir

Roman noir er en betegnelse på en variant av den hardkokte romanen. Betegnelsen stammer fra de «svarte seriene» europeiske (først franske) forleggere ga ut med amerikansk kriminallitteratur i etterkrigstiden.
Betegnelsen vil ofte, men ikke nødvendigvis, brukes om en kriminalroman. Mens den vanlige kriminalfortellingen oftest fokuserer på oppklaringen av en forbrytelse, vil en noir-fortelling gjerne fokusere på en hovedperson i eksistensiell krise (jf. thriller).
Eksempler på nyere, norsk roman noir er Kjell Ola Dahls Miniatyren og Siste skygge av tvil.
NM i beachhåndball 2016

NM i beachhåndball 2016 ble arrangert 17. - 19. juni 2016 i Sandefjord. Dette var det 14. NM i beachhåndball som ble arrangert.
Pewter

Pewter (av engelsk pewter; uttales pjˈu:tə, pjuter) er en formbar metallegering ofte brukt til bordbestikk, osv. Legeringen består hovedsakelig av tinn (85–90 %), med det resterende bestående av 10–15 % bly, eller av 2–8 % antimon, 1,5–7 % kobber, samt noe vismut. Sølv kan også brukes i legeringen. Kobber og antimon brukes som herdere, mens bly er vanlig i dårligere grader av pewter, som har en blåaktig fargetone. Metallegeringen har et lavt smeltepunkt, rundt 170–230 °C, avhengig av den nøyaktige metallblandingen.

Etymologi

«Pewter» kommer av engelsk pewter. Den engelske formen er antagelig en variant av ordet spelter, et begrep brukt om sinklegeringer (og opprinnelig på folkemunne et navn på sink).

Historie og bruk

Pewter ble først brukt rundt starten på bronsealderen i Det nære østen. Det eldste stykke pewter funnet er fra en egyptisk grav fra 1450 f.Kr.
Pewter var brukt i oldtiden av egyptere, og senere av romerne, og begynte å bli utbredt brukt i Europa i middelalderen, fram til de forskjellige utviklingene innen keramikk- og glassproduksjon på 1700- og 1800-tallet. Pewtergjenstander finnes ofte i kirker. Pewter var det fremste servisemateriale fram til porselenproduksjonen overtok; masseproduksjon av keramikk-, porselen- og glassvarer har erstattet pewter i dagligdags bruk. Pewtervarer blir fortsatt produsert, hovedsakelig som dekorative gjenstander. Pewter ble også brukt rundt Øst-Asia. Selv om visse gjenstander fortsatt eksisterer, er romerske pewter sjeldent.
Alston Price

Alston Price var et pyramidespill av typen Ponzi-svindel. Det ble etablert i 2005 av Karsten Neil Poulsen og Torben Hübertz Knudsen. Selskapet var registrert i Belize.
Ved å investere 1400 dollar i selskapet, ble man forespeilet en månedlig avkastning på 10 til 15 prosent. I tillegg kunne man tjene penger på å verve flere medlemmer
I mai 2007 kom myndighetene i Belize med en advarsel til forbrukere om at Alston Price ikke hadde tillatelse til å tilby finansielle tjenester.
I løpet av 2008 kollapset konseptet, og bakmennene stakk av med gevinsten. I motsetning til forgjengeren Gii Corp, var det få nordmenn som deltok i Alston Price.
Lasaia

Utseende

Små til middelsstore (vingespenn oftest rundt 30 millimeter) sommerfugler med litt tilspissede forvinger. Kroppen er kort og kraftig. Oversiden hos hannene er blågrå, blå eller grønnlig med svarte flekker og tverrstreker. Hunnene har samme slags mønster men grunnfargen er brun. Undersiden er hvitaktig med brune eller mørkgrå tegninger.

Levevis

Disse sommerfuglene lever i skog, blant annet tropisk regnskog. I alle fall én av artene har larver som lever på slekten Albizia i mimosafamilien.
Sommerfuglene besøker sjelden blomster men kommer derimot gjerne ned på bakken for å drikke saltrik væske fra sølepytter, urin eller lignende, de setter seg også gjerne på mennesker for å drikke svette. Som vanlig for Riodinidae er de raske flygere.

Utbredelse

Slekten er utbredt i Mellom- og Sør-Amerika, nordligst i det sørlige Texas.
VM i skiflyging 2006

Bakken

Kulm hadde K-punkt 185 meter og bakkestørrelse 200 meter. Bakkerekorden var 214 meter, satt av Sven Hannawald (Tyskland) 31. januar 2003.
Tales of the Abyss

Handling

Handlingen finner sted på Auldrant, som er en planet oppbygd av fonons. I denne sammenhengen, er fonons en slags energi som finnes i alle levende skapninger og enheter. For mange år siden oppdaget menneskene på Auldrant en ny type fonon, som gjorde det mulig å lese fremtiden. Yulia Jue, som nå oppfattes som en viktig profet, skrev ned fremtiden hun så på utallige steinplater, og spredte disse platene rundt omkring på planeten. Denne profetien blir kalt «The Score». Konflikter imellom de to kongedømmene Malkuth og Kimlasca-Lanvaldear har pågått i flere hundre år, da begge nasjonene konkurrerer om å finne de mange steinplatene som ble spredt for over tusen år siden.
Spilleren blir satt i rollen til 17 år gamle Luke fon Fabre, som er sønnen av en greve i Kimlasca-Lanvaldear. I The Score er det spådd at Luke vil komme til å bringe velferd til Kimlasca. Luke ble kidnappet for 10 år siden, og husker ikke noe fra tiden før han ble bortført. Siden da har Luke vært holdt i husarrest på herregården til moren og faren sin. Alt dette endres når en mystisk kvinne bryter seg inn på herregården og angriper Van, som er Lukes trener innen sverdkunst.

Kampsystem

Tales of the Abyss viderefører kampsystemet Tales-serien er kjent for, og lar spilleren bevege seg akkurat dit han eller hun vil under kamp, ved hjelp av tredimensjonale slagmarker. Man beveger seg fritt ved å holde L2-knappen på håndkontrolleren inne, mens man bare kan løpe i to retninger når denne funksjonen, som kalles «Free Run», ikke er aktivert.
Alle de spillbare figurene kan lære såkalte «AD Skills», som er en betegnelse på spesialangrepene i spillet. Figurene kan lære flere av disse angrepene ved hjelp av «Capacity Cores», som er gjenstander som gjør figurene sterkere, og lar dem lære nye AD Skills etter hvert som de tjener erfaringspoenger (ofte forkortet til exp.) ved å slåss. Dersom det ønskes, kan flere spillere delta på samme lag i kampene. Hvis bare en deltaker spiller, er det mulig å velge hvilken figur man vil ta kontrollen over.
Innlogging

Innlogging er en prosess innenfor datasikkerhet hvor en bruker får adgang til et datasystem gjennom legitimasjon og autentisering. Brukeren identifiserer seg vanligvis gjennom et brukernavn og et samsvarende passord, og disse er noen ganger referert til som en innlogging. I praksis krever moderne sikerhetssystemer også en [flerfaktor-autentisering]] for ekstra sikkerhet. 
Når tilgangen ikke lenger behøves, kan brukeren logge ut.
Lindt & Sprüngli

Lindt & Sprüngli, bedre kjent som Lindt, er en sveitsisk produsent av sjokolade og konfekt. Selskapet ble stiftet i 1845 av David Sprüngli-Schwarz og sønnen Rudolf Sprüngli-Ammann.
Lindt har fabrikker i Tyskland, Sveits og USA. I Norge distribueres Lindt av Valora Trade Norway.
Oppgavelinje

En oppgavelinje er et grafisk styreelement i et grafisk brukergrensesnitt. Det viser vanligvis hvilke dataprogrammer eller applikasjoner som kjører på en datamaskin, og sørger for hyperlenker eller snarveier som eksisterer til andre programmer eller steder, slik som en startmeny, et varslingsområde og en klokke.
Serubabel

Serubabel (hebraisk: זְרֻבָּבֶל moderne: Zrubbavel tiberisk: Zərubbāḇél; gresk: Ζοροβαβέλ, Zorovavel; latin: Zorobabel) var ifølge Bibelen sønnesønn av Jojakin, som hadde vært konge i Juda, men ble bortført til Babylon før rikets fall. Serubabel ble stattholder etter hjemkomsten og spilte en viktig rolle i gjenoppbyggelsen av Jerusalem og Tempelet. Han ble stamfar til Josef, Jesu fosterfar.
Hvorvidt han virkelig hadde vært leder for dem som først vendte tilbake fra Babylon er uvisst, ettersom den fortegnelse over de hjemvendte som finnes i Esra 2 og i Nehemja 7 av flere forskere betraktes som gjeldende for en senere tid.
På profetene Haggais og Sakarjas tid (520) sto i alle fall Serubabel med ypperstepresten Josua i spissen for jødene i Jerusalem. Serubabel var ds persernes stattholder over den jødiske kolonien (Haggai 1,1), og såvel Haggai som Sakarja utpekte ham til og med som den kommende Messias (Haggai 2,21-24, Sakarjas 6,9 ff.). Hvor lenge Serubabel innehadde sin stilling som jøderes verdslige overhode vet man ikke, ettersom han etter denne tid forsvant ut av historien.
Rotnes

Transport

Tog
Midt i Rotnes ligger Nittedal stasjon hvor Gjøvikbanen stopper fast.
Buss
Det går egne lokalbusser gjennom Rotnes som bringer folk til togstasjonen eller rundt i bygda. Via ved Riksvei 4 kommer man raskt til Oslo, eller ved overgang til Lillestrøm.
Bil
Via Riksvei 4 sørover kommer en til Sinsenkrysset eller til E6 ved Olavsgård/Lillestrøm.

Skole

Rotnes har 2 barneskoler, Rotnes barneskole og Sørli barneskole. En ungdomsskole, Nittedal ungdomsskole og bygdas eneste videregående skole, Bjertnes videregående skole.

Butikker

Mosenteret, også kalt Nittedal senter, finner du ved foten til Rotnes, tett til Riksvei 4.
Rotnes har 4 stk. matbutikker, Rema 1000 og Coop Mega ved Mosenteret, Bunnpris ved Nittedal stasjon samt Joker ved Mølleparken.
Torkjell Leira

Torkjell Leira var stormann og blir i Olav Tryggvassons saga omtalt som vikværing, en som kom fra Viken eller Oslo – Oslofjordområdet.
Skummeslövsstrand

Skummeslövsstrand er et tettsted i Laholm kommune i Hallands län i Halland i Sverige. Det ligger langs vestkysten, på grensen til Skåne. Det er et turiststed, kjent for vakre, lange strender. I 2010 hadde tettstedet 491 innbyggere.
Skummeslövsstrand har vokst frem som et badested ved Laholmsbukten mellom Mellbystrand og Hemmeslövsstrand på Hallands sydspiss. Skummeslövsstrand ligger i den sørlige delen av Sveriges lengste sandstrand, som er 12 kilometer lang.
Stedet ble anlagt av på 1920-tallet, da handelsmannen Carl Wingren med kompanjonger kjøpte strandnære områder av lokale bønder, og stykket dette ut til tomter for sommerhytter og barnekolonier. De siste årene har antallet fastboende økt kraftig. I dag er ca. 25 prosent av husene bebodd året rundt.

Sport og fritid

I Skummeslövsstrand er det et varmebadanlegg, en tennisstadion med ni grusbaner (blant Sveriges største utendørsanlegg for tennis), en 12-hulls golfbane (pay&play) og et par campingplasser.
Jøssingfjord

Jøssingfjord er en grend ved Jøssingfjorden i Sokndal kommune i Rogaland. Navnet brukes også som betegnelse på hele dalen og området rundt fjorden .
Jøssingfjord er mest kjent for Helleren og Altmark-saken. Med bakgrunn i Altmark-saken ble begrepet Jøssing etter krigsutbruddet i 1940 en betegnelse som ble brukt i hele Norge om antinazistiske nordmenn.
Ytre Enebakk skole

Ytre Enebakk skole er en barneskole i Ytre Enebakk, og har over 500 elever. Skolen ligger i Tomterveien ved Mjærvann.
Skolen hadde per 2014 67 ansatte, og 442 elever fordelt på 22 klasser.Skolen blir nyoppusset til sommeren 2018, med helt nye vegger og tak.
Christiaan Huygens

Biografi

Huygens kom fra en velstående familie. Hans far, Constantijn Huygens, var diplomat og dikter. Frem til han var femten år gammel fikk han privatundervisning hjemme, og han fikk blant annet noe hjelp av en av den tidens beste matematikere, René Descartes som han møtte via faren. Descartes fikk stor betydning for ham når det gjaldt matematikken.
Christiaan Huygens studerte jus og matematikk ved universitetet i Leiden fra 1645 til 1647. Etter dette fortsatte han studiet ved College van Oranje i Breda. I 1649 var Huygens underveis til Sverige for å besøke Descartes, men kom ikke lengre enn til Danmark på grunn av dårlig vær.
Takket være at hans far hadde kontakt med Marin Mersenne, en annen matematiker, fikk Huygens interesse for problemer som for eksempel formen til et tau som er hengt opp i begge ender.
I 1651 og 1654 publiserte han sine første verker, disse handlet om matematiske problemer. Etterhvert gikk hans interesse mer til astronomi og sannsynlighetsregning. Sammen med raadspensionaris Johan de Witt spiller Huygens en viktig rolle innen forsikringsmatematikken. Best kjent er Huygens for sine teorier rundt lys, han mente at det var bygget opp av bølger, mens Isaac Newton mente at lys var bygget opp av partikler (se: Bølge-partikkel dualiteten). I 1655 oppdaget han månen Titan, Saturns største måne, og han var den første som beskrev oppbygningen av Saturns ringer. Han undersøkte også kjeglesnitt og gjorde forberedende arbeider i retning av differensial- og integralregning.
Huygens undersøkte hvordan tid kan måles nøyaktig, han fikk interesse for dette via astronomien som krever nøyaktige tidsmålinger. Han undersøkte da pendelbevegelsen og fikk i 1656 patent på det første pendeluret. I verket Horologium Oscillatorium sive de motu pendulorum (1673) beskriver han teorien bak pendelbevegelsen.
Christiaan Huygens oppfant også 31-tonersfordelingen som et alternativ til den tempererte stemmingen som han mente ikke holdt mål. 31-tonersfordelingen har 31 toner per oktav istedenfor de vanlige 12 halve tonene. Teylers museum i Haarlem har et 31-toners orgel som er bygget etter denne stemmemåten.

Kuriosa

I vår tid er ESAs romsonde Huygens oppkalt etter ham. Romsonden landet i området Xanadu Regio på Titan 14. januar 2005. I tillegg var han nest siste person på den nederlandske 25 Gulden-seddelen.
Trichaphodiellus

Utseende

En middelsstor (6 - 8 millimeter), avlang, blank, brunlig gjødselbille. Hodet er bredt og skovlformet, vinkelformet utvidet rett foran fasettøynene, forkanten er litt innbuktet i midten, med tre knøler i pannen. Pronotum er avrundet firkantet, bakkanten litt tilbaketrukket i midten, brunsvart med lysere kanter, nokså grovt og ujevnt punktert. Dekkvingene har kraftige punktrader, mellomrommene mellom disse er svakt hvelvede. Leggene på forbeina har tre korte tenner.

Levevis

De voksne billene kommer ofte til lys om natten. For øvrig er biologien dårlig kjent.

Utbredelse

Arten er vidt utbredt fra Colombia i nord til Bolivia i sør, finnes kanskje også i Mexico.
Snort

Snort er et innbruddsdetekteringssystem (IDS/IPS) basert på fri programvare. Snort ble opprinnelig utviklet av Martin Roesch, men utvikles nå av Sourcefire hvor Roesch er grunnlegger og teknologisjef.
Amara praetermissa

Utbredelse

Amara praetermissa finnes i nesten hele Europa, og er utbredt østover i Asia. Finnes i Norge.

Utseende

Amara praetermissa er 6-8 mm lang med bronsefarge. Beina og antennene er lysere, mer gul-brune. Brystskjoldets bakhjørner er tydelig avsatt, men uten å være markert utstikkende. Sidene og bakhjørnene er like brede som dekkvingenes skuldre, slik at billen får et ovalt utseende. Dekkvingene tredje rille-mellomrom (fra midtlinjen / sømmen) mangler helt børstepunkter, en fordypning med ett stivt oppstående hår.

Levevis

Amara praetermissa lever på kalkrike lokaliteter uten for tett vegetasjon. Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres. De er i hovedsak plantespisere, men kan også være predatore.
Flotasjon

Prinsipp

Rent prinsippmessig har metoden bestått i å plassere mineralholdig malm som er knust til fin pukk i en vaskebenk eller et kar. Ved å utsette massene for gjentatte bølger av vann frem og tilbake, vil lettere steinmasser flyte bort. Tyngre masser, som inneholder malm og dermed er interessante, vil ligge igjen på bunnen. Metoden kan gjentas for å oppnå høyere grad av renhet på den endelige massen – kalt slig. Denne metoden har vært i bruk i mange hundre år, og kunne kun skille tyngre masser fra lette. I dag benyttes sofistikerte metoder for å både skille og samtidig knuse malm, og kun få ut det ønskede mineralet.
Finnmarksløpet 2016

Finnmarksløpet 2016 ble arrangerr fra 5. til 12. mars 2016. Start og målgang var i Alta. Løpet hadde tre klasser: det er FL 1000 km (14 spann), FL 500 km (8 spann) og FL Junior (6 spann). Løpet hadde 129 deltagere til start hvorav 68 rookies (førstegangskjørere).
FL500 var svært jevnt i teten og ble til slutt vunnet av Ole Sigleif Johansen, som dermed ble kåret til norgesmester i mellomdistanse sledehundkøring. Deretter fulgte Elisabeth Edland og Sissel Vollan på andre- og tredjeplass. Niklas Rogne, som har ledet store deler av løpet og startet først ut fra sjekkpunktet i Skoganvarre og Jotka, måtte ta til takke med fjerdeplass. Kun 14 minutter skilte de fire kjørerne i mål.
FL1000 ble vunnet av Petter Karlsson. På andreplass fulgte Marit Beate Kasin som ble norgesmester i langdistanse sledehundkjøring. Deretter fulgte Arnt Ola Skjerve og Ronny Frydenlund.
Celyphidae

Utseende

Små til middelsstore (3 – 8 mm), tettbygde fluer, ofte metallisk fargede. De er lette å kjenne igjen (dersom man i det hele tatt gjenkjenner dem som fluer) på det veldig store scutellum-et. Hodet er bredt, glatt og skinnende. Fasettøynene er ganske små og runde og pannen er bred. Punktøynene er sterkt redusert eller mangler helt. Børstene på hodet er små og lite påfallende. Antennene er forholdsvis slanke, det innerste leddet er lengre enn bredt. Nær spissen av det tredje leddet sitter en antennebørste (arista) som gjerne er sterkt utvidet nær roten, og kan være nesten like bred som det tredje antenneleddet. Brystet (thorax) er rundt hvelvet, og scutellum (den bakerste ryggplaten) er minst like lenagt som resten av brystet, og dekker det meste av bakkroppen. Som resten av kroppen mangler brystet kraftige børster. Vingene er korte og brede, bredt avrundet i spissen. Når fluene ikke flyr, er vingene foldet under scutellum og ikke synlige, noe som øker likheten mellom disse fluene og biller. Ved bakkanten av vingen sitter vanligvis en stor, hårete lapp (alula). Bakkroppen er stor, høyt hvelvet og hard, for det meste skjult av scutellum. Beina er korte og slanke. Larvene er forholdsvis lange og tynne, få arter er kjente.

Levevis

Larvene lever av råtnende plantemateriale på fuktige steder, særlig på gressmarker og ved vann. De utvikler seg ganske fort, livvsyklusen tar gjerne 20-25 dager. I likhet med biller tar det flere dager fra disse fluene klekkes til kroppen er ferdig herdet.

Kilder

Papp, L. 1998. Family Celyphidae. I: Papp, L. og Darvas, B. (red.): Contributions to a Manual of Palaearctic Diptera. 3: 401-407. Science Herald, Budapest.